Odločba Komisije z dne 21/12/2017 o razglasitvi združljivosti koncentracije s skupnim trgom (Zadeva št. COMP/M.8689 - Rubis Terminal / Phillips 66 Central Europe Inc. / Zeller & Cie) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 18/12/2018 o razglasitvi združljivosti koncentracije s skupnim trgom (Zadeva št. COMP/M.9149 - Apollo Management, L.P. / Aspen) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Sveta (SZVP) 2018/2054 z dne 21. decembra 2018 o spremembi Sklepa 2013/184/SZVP o omejevalnih ukrepih proti Mjanmaru/Burmi

text:
                  21.12.2018

                  SL

                  Uradni list Evropske unije

                  LI 327/5

         SKLEP SVETA (SZVP) 2018/2054
         z dne 21. decembra 2018
         o spremembi Sklepa 2013/184/SZVP o omejevalnih ukrepih proti Mjanmaru/Burmi
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 22. aprila 2013 sprejel Sklep 2013/184/SZVP (1) o omejevalnih ukrepih proti Mjanmaru/Burmi.

                     (2)

                     Svet je 26. aprila 2018 sprejel Sklep (SZVP) 2018/655 (2), s katerim je določen pravni okvir za ciljno usmerjene omejevalne ukrepe proti nekaterim fizičnim osebam iz oboroženih sil Mjanmara (Tatmadaw) in mejne policije, ki so odgovorne za hude kršitve človekovih pravic, oviranje zagotavljanja humanitarne pomoči civilistom v stiski in oviranje izvajanja neodvisnih preiskav o domnevnih hudih kršitvah ali zlorabah človekovih pravic.

                     (3)

                     Svet je 25. junija 2018 sprejel Sklep (SZVP) 2018/900 (3), v katerem je poimensko navedel sedem visokih uradnikov oboroženih sil Mjanmara (Tatmadaw) in mejne policije, ki so sodelovali pri grozodejstvih in hudih kršitvah človekovih pravic pripadnikov ljudstva Rohinga v zvezni državi Rakhine ali so bili povezani z njimi.

                     (4)

                     Neodvisna mednarodna misija za ugotavljanje dejstev (FFM) Sveta Združenih narodov za človekove pravice je 17. septembra 2018 objavila podrobno poročilo o Mjanmaru, v katerem je ugotovila, da so bile storjene hude kršitve človekovih pravic in zlorabe v državah Kačin, Rakhine in Šan, zlasti s strani oboroženih sil Mjanmara (Tatmadaw) in mejne policije, in da so mnoge od teh kršitev glede na mednarodno pravo najhujša kazniva dejanja.

                     (5)

                     Glede na ugotovitve FMM in odgovornost dela oboroženih sil Mjanmara (Tatmadaw) in mejne policije za kršitev človekovih pravic bi bilo treba na seznam fizičnih in pravnih oseb, subjektov in organov, za katere veljajo omejevalni ukrepi iz Priloge k Sklepu 2013/184/SZVP, vključiti sedem oseb.

                     (6)

                     Prilogo k Sklepu 2013/184/SZVP bi bilo treba ustrezno spremeniti –

               SPREJEL NASLEDNJI SKLEP:

            Člen 1
            Priloga k Sklepu 2013/184/SZVP se spremeni v skladu s Prilogo k temu sklepu.

            Člen 2
            Ta sklep začne veljati na dan objave v Uradnem listu Evropske unije.

            V Bruslju, 21. decembra 2018

                  Za Svet

                  Predsednica

               J. BOGNER-STRAUSS

            (1)  Sklep Sveta 2013/184/SZVP z dne 22. aprila 2013 o omejevalnih ukrepih proti Mjanmaru/Burmi in razveljavitvi Sklepa 2010/232/SZVP (UL L 111, 23.4.2013, str. 75).

            (2)  Sklep Sveta (SZVP) 2018/655 z dne 26. aprila 2018 o spremembi Sklepa 2013/184/SZVP o omejevalnih ukrepih proti Mjanmaru/Burmi (UL L 108, 27.4.2018, str. 29).

            (3)  Sklep Sveta (SZVP) 2018/900 z dne 25. junija 2018 o spremembi Sklepa 2013/184/SZVP o omejevalnih ukrepih proti Mjanmaru/Burmi (UL L 160 I, 25.6.2018, str. 9).

            PRILOGA
            Na seznam fizičnih in pravnih oseb, subjektov in organov iz Priloge k Sklepu 2013/184/SZVP se dodajo naslednje osebe:

                           Ime

                           Podatki za ugotavljanje istovetnosti

                           Razlogi

                           Datum uvrstitve na seznam

                           „8.

                           Ba Kyaw

                           Ba Kyaw je štabni vodnik v 564. bataljonu lahke pehote oboroženih sil Mjanmara (Tatmadaw). Odgovoren je za grozodejstva in hude kršitve človekovih pravic, tudi umore, deportacije in mučenja pripadnikov ljudstva Rohinga v zvezni državi Rakhine v drugi polovici leta 2017. Bil je zlasti identificiran kot eden od glavnih storilcev pokola v kraju Maung Nu 27. avgusta 2017.

                           21.12.2018

                           9.

                           Tun Naing

                           Tun Naing je poveljujoči častnik v bazi mejne policije v kraju Taung Bazar. V tej vlogi je odgovoren za grozodejstva in hude kršitve človekovih pravic pripadnikov ljudstva Rohinga v zvezni državi Rakhine, ki jih je storila mejna policija v Taung Bazarju pred, okrog in po 25. avgustu 2018, vključno s prisilnimi pridržanji, slabim ravnanjem in mučenjem.

                           21.12.2018

                           10.

                           Khin Hlaing

                           Datum rojstva: 2. maj 1968

                           Brigadni general Khin Hlaing je nekdanji poveljnik 99. divizije lahke pehote in sedanji poveljnik severovzhodnega poveljstva oboroženih sil Mjanmara (Tatmadaw). Kot poveljnik 99. divizije lahke pehote je leta 2016 in v začetku leta 2017 nadziral vojaške operacije v državi Šan. V zvezi s tem je odgovoren za grozodejstva in hude kršitve človekovih pravic, ki jih je nad vaščani, ki pripadajo etnični manjšini, v državi Šan v drugi polovici leta 2016 izvajala 99. divizija lahke pehote. Ta dejanja vključujejo nezakonite uboje, nasilna pridržanja in uničevanje vasi.

                           21.12.2018

                           11.

                           Aung Myo Thu

                           Major Aung Myo Thu je poveljnik operativne enote 33. divizije lahke pehote oboroženih sil Mjanmara (Tatmadaw). Kot poveljnik operativne enote 33. divizije lahke pehote je leta 2017 nadziral vojaške operacije v državi Rakhine. V zvezi s tem je odgovoren za grozodejstva in hude kršitve človekovih pravic, ki jih je nad pripadniki ljudstva Rohinga v zvezni državi Rakhine v drugi polovici leta 2017 izvajala 33. divizija lahke pehote. Ta dejanja vključujejo nezakonite uboje, spolno nasilje in prisilno pridržanje.

                           21.12.2018

                           12.

                           Thant Zaw Win

                           Thant Zaw Win je major v 564. bataljonu lahke pehote oboroženih sil Mjanmara (Tatmadaw). V tej vlogi je nadziral operacije v državi Rahkine in je odgovoren za grozodejstva in hude kršitve človekovih pravic, ki jih je nad pripadniki ljudstva Rohinga v zvezni državi Rakhine izvajal 564. bataljon lahke pehote, zlasti 27. avgusta 2018 v vasi Maung Nu in njeni okolici. Te kršitve vključujejo nezakonite uboje, spolno nasilje ter sistematično požiganje rohinških hiš in zgradb.

                           21.12.2018

                           13.

                           Kyaw Chay

                           Kyaw Chay je naddesetnik mejne policije. Najprej je deloval v bazi Zay Di Pyin, kjer je bil poveljujoči častnik v obdobju okrog 25. avgusta 2017, ko je mejna policija pod njegovim poveljstvom storila hude kršitve človekovih pravic. V zvezi s tem je odgovoren za grozodejstva in hude kršitve človekovih pravic, ki jih je nad pripadniki ljudstva Rohinga v zvezni državi Rakhine v navedenem obdobju izvajala mejna policija. Sodeloval je tudi pri hudih kršitvah človekovih pravic, ki so vključevale slabo ravnanje s priporniki in mučenje.

                           21.12.2018

                           14.

                           Nyi Nyi Swe

                           Major Nyi Nyi Swe je nekdanji poveljnik severnega poveljstva oboroženih sil Mjanmara (Tatmadaw). V tej vlogi je odgovoren za grozodejstva in hude kršitve človekovih pravic, vključno s slabim ravnanjem s civilisti, v državi Kačin, ki jih je od maja 2016 do aprila 2018 (do imenovanja za poveljnika jugozahodnega poveljstva) izvajalo severno poveljstvo. Odgovoren je tudi za o oviranje zagotavljanja humanitarne pomoči civilistom v stiski v državi Kačin v tem obdobju, zlasti za blokiranje prevoza hrane.

                           21.12.2018“


title: Sklep Sveta (EU) 2019/118 z dne 21. januarja 2019 o stališču, ki se zastopa v imenu Evropske unije v Odboru za trgovino in razvoj, ustanovljenem na podlagi Sporazuma o gospodarskem partnerstvu med Evropsko unijo in njenimi državami članicami na eni strani ter državami SADC, ki izvajajo SGP, na drugi strani, glede priprave seznama arbitrov

text:
                  28.1.2019

                  SL

                  Uradni list Evropske unije

                  L 24/23

         SKLEP SVETA (EU) 2019/118
         z dne 21. januarja 2019
         o stališču, ki se zastopa v imenu Evropske unije v Odboru za trgovino in razvoj, ustanovljenem na podlagi Sporazuma o gospodarskem partnerstvu med Evropsko unijo in njenimi državami članicami na eni strani ter državami SADC, ki izvajajo SGP, na drugi strani, glede priprave seznama arbitrov
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 207 v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Sporazum o gospodarskem partnerstvu med Evropsko unijo in njenimi državami članicami na eni strani ter državami SADC, ki izvajajo SGP, na drugi strani (1) (v nadaljnjem besedilu: Sporazum) so Unija in njene države članice podpisale 10. junija 2016. Od 10. oktobra 2016 se začasno uporablja med Unijo na eni strani ter Bocvano, Lesotom, Namibijo, Esvatinijem in Južno Afriko na drugi strani, od 4. februarja 2018 pa med Unijo in Mozambikom.

                     (2)

                     V skladu s členom 94(1) Sporazuma Odbor za trgovino in razvoj najpozneje tri mesece po začetku veljavnosti Sporazuma pripravi seznam 21 posameznikov, ki so pripravljeni in sposobni opravljati funkcijo arbitra.

                     (3)

                     Primerno je določiti stališče, ki se v imenu Unije zastopa v Odboru za trgovino in razvoj glede priprave seznama arbitrov.

                     (4)

                     Stališče Unije v Odboru za trgovino in razvoj bi moralo zato temeljiti na priloženem osnutku sklepa –

               SPREJEL NASLEDNJI SKLEP:

            Člen 1
            Stališče, ki se v imenu Unije zastopa v Odboru za trgovino in razvoj glede priprave seznama arbitrov, temelji na osnutku odločitve Odbora za trgovino in razvoj, ki je priložen temu sklepu.

            Člen 2
            Ta sklep začne veljati na dan sprejetja.

            V Bruslju, 21. januarja 2019

                  Za Svet

                  Predsednica

               F. MOGHERINI

            (1)  UL L 250, 16.9.2016, str. 3.

            OSNUTEK
            ODLOČITEV št. 1/2019 ODBORA ZA TRGOVINO IN RAZVOJ
            z dne …
            o pripravi seznama arbitrov
            ODBOR ZA TRGOVINO IN RAZVOJ JE –
            ob upoštevanju Sporazuma o gospodarskem partnerstvu med Evropsko unijo in njenimi državami članicami na eni strani ter državami SADC, ki izvajajo SGP, na drugi strani (v nadaljnjem besedilu: Sporazum), ter zlasti členov 94, 100, 103 in 104 Sporazuma –
            SPREJEL NASLEDNJO ODLOČITEV:

               Člen 1
               Sprejme se seznam arbitrov iz člena 94 Sporazuma, kot je določen v Prilogi k temu sklepu.

               Člen 2
               Ta odločitev začne veljati na dan sprejetja.

               V …

                     Za Odbor za trgovino in razvoj

                     Minister za trgovino

                     Predstavnik EU

            PRILOGA
            SEZNAM ARBITROV IZ ČLENA 94 SPORAZUMA
            Arbitri, ki so jih izbrale države SADC, ki izvajajo SGP:

                        1.

                        Boitumelo Sendy Gofhamodimo

                        2.

                        Leonard Moses Phuti

                        3.

                        Tsotetsi MAKONG

                        4.

                        Sakeus Akweenda

                        5.

                        Faizel Ismail

                        6.

                        Kholofelo Ngokoane Kugler

                        7.

                        Nkululeko J. Hlophe

                        8.

                        Samuel Jay Levy

                  Arbitri, ki jih je izbrala EU:

                        9.

                        Jacques BOURGEOIS

                        10.

                        Claus-Dieter EHLERMANN

                        11.

                        Pieter Jan KUIJPER

                        12.

                        Giorgio SACERDOTI

                        13.

                        Laurence BOISSON DE CHAZOURNES

                        14.

                        Ramon TORRENT

                        15.

                        Michael Johannes HAHN

                        16.

                        Hélène RUIZ FABRI

                  Arbitri, ki so jih skupaj izbrale pogodbenice (tuji državljani, ki lahko opravljajo funkcijo predsednika):

                        17.

                        Merit Janow

                        18.

                        Ichiro Araki

                        19.

                        Christian Häberli

                        20.

                        Claus VON Wobeser

                        21.

                        Daniel Moulis


title: Sklep Sveta (EU) 2019/117 z dne 21. januarja 2019 o stališču, ki se zastopa v imenu Evropske unije v Skupnem svetu, ustanovljenem na podlagi Sporazuma o gospodarskem partnerstvu med Evropsko unijo in njenimi državami članicami na eni strani ter državami SADC, ki izvajajo SGP, na drugi strani, glede sprejetja Poslovnika za izogibanje sporom in njihovo reševanje ter Kodeksa ravnanja za arbitre in mediatorje

text:
                  28.1.2019

                  SL

                  Uradni list Evropske unije

                  L 24/12

         SKLEP SVETA (EU) 2019/117
         z dne 21. januarja 2019
         o stališču, ki se zastopa v imenu Evropske unije v Skupnem svetu, ustanovljenem na podlagi Sporazuma o gospodarskem partnerstvu med Evropsko unijo in njenimi državami članicami na eni strani ter državami SADC, ki izvajajo SGP, na drugi strani, glede sprejetja Poslovnika za izogibanje sporom in njihovo reševanje ter Kodeksa ravnanja za arbitre in mediatorje
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 207 v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Sporazum o gospodarskem partnerstvu med Evropsko unijo in njenimi državami članicami na eni strani ter državami SADC, ki izvajajo SGP, na drugi strani (1) (v nadaljnjem besedilu: Sporazum) so Unija in njene države članice podpisale 10. junija 2016. Od 10. oktobra 2016 se začasno uporablja med Unijo na eni strani ter Bocvano, Lesotom, Namibijo, Esvatinijem in Južno Afriko na drugi strani, od 4. februarja 2018 pa med Unijo in Mozambikom.

                     (2)

                     V skladu s členom 102(1) Sporazuma lahko Skupni svet odloča v zvezi z vsemi vprašanji, ki jih zajema Sporazum.

                     (3)

                     V skladu s členom 89(1) Sporazuma Skupni svet sprejme poslovnik in kodeks ravnanja za arbitre in mediatorje. Zato Skupni svet na prvem srečanju sprejme odločitev v zvezi s Poslovnikom za izogibanje sporom in njihovo reševanje ter Kodeksom ravnanja za arbitre in mediatorje v skladu z delom III Sporazuma.

                     (4)

                     Primerno je določiti stališče, ki se v imenu Unije zastopa v Skupnem svetu glede sprejetja Poslovnika za izogibanje sporom in njihovo reševanje ter Kodeksa ravnanja za arbitre in mediatorje.

                     (5)

                     Stališče Unije v Skupnem svetu bi zato moralo temeljiti na priloženem osnutku sklepa –

               SPREJEL NASLEDNJI SKLEP:

            Člen 1
            Stališče, ki se v imenu Unije zastopa v Skupnem svetu glede sprejetja Poslovnika za izogibanje sporom in njihovo reševanje ter Kodeksa ravnanja za arbitre in mediatorje, temelji na osnutku odločitve Skupnega sveta, ki je priložen temu sklepu.

            Člen 2
            Ta sklep začne veljati na dan sprejetja.

            V Bruslju, 21. januarja 2019

                  Za Svet

                  Predsednica

               F. MOGHERINI

            (1)  UL L 250, 16.9.2016, str. 3.

            OSNUTEK
            ODLOČITEV št. 2/2019 SKUPNEGA SVETA
            z dne …
            o sprejetju Poslovnika za izogibanje sporom in njihovo reševanje ter Kodeksa ravnanja za arbitre in mediatorje
            SKUPNI SVET JE –
            ob upoštevanju Sporazuma o gospodarskem partnerstvu med Evropsko unijo in njenimi državami članicami na eni strani ter državami SADC, ki izvajajo SGP, na drugi strani (v nadaljnjem besedilu: Sporazum), ter zlasti člena 89(1) in členov 100, 101 in 102 Sporazuma –
            SPREJEL NASLEDNJO ODLOČITEV:

               Člen 1
               Sprejme se Poslovnik za izogibanje sporom in njihovo reševanje, kakor je določen v Prilogi I k temu sklepu.

               Člen 2
               Sprejme se Kodeks ravnanja za arbitre in mediatorje, kakor je določen v Prilogi II k temu sklepu.

               Člen 3
               Ta odločitev začne veljati na dan sprejetja.

               V … dne …

                     Za Skupni svet

                     Minister za trgovino

                     Predstavnik EU

            PRILOGA I

               Poslovnik za izogibanje sporom in njihovo reševanje

               Člen 1
               Opredelitve pojmov
               V tem poslovniku in v skladu z delom III (Izogibanje sporom in njihovo reševanje) Sporazuma:

                           (a)

                           „upravno osebje“ arbitra pomeni posameznike, ki delujejo pod vodstvom in nadzorom tega arbitra, razen pomočnikov;

                           (b)

                           „svetovalec“ pomeni posameznika, ki ga pogodbenica pooblasti za svetovanje ali pomoč v zvezi z arbitražnimi postopki;

                           (c)

                           „Sporazum“ pomeni sporazum o gospodarskem partnerstvu med Evropsko unijo in njenimi državami članicami na eni strani ter državami SADC, ki izvajajo SGP, na drugi strani, podpisan 10. junija 2016;

                           (d)

                           „arbiter“ pomeni člana arbitražnega sveta;

                           (e)

                           „arbitražni svet“ pomeni svet, ustanovljen v skladu s členom 80 Sporazuma;

                           (f)

                           „pomočnik“ pomeni posameznika, ki v okviru mandata arbitra ter pod vodstvom in nadzorom arbitra opravlja raziskave ali zagotavlja pomoč arbitru;

                           (g)

                           „tožeča pogodbenica“ pomeni pogodbenico, ki zahteva imenovanje arbitražnega sveta na podlagi člena 80 Sporazuma;

                           (h)

                           „dan“ pomeni koledarski dan;

                           (i)

                           „pogodbenica“ pomeni pogodbenico, ki je udeležena v sporu;

                           (j)

                           „pogodbenica, proti kateri je vložena pritožba“ pomeni pogodbenico, ki domnevno krši določbe iz člena 76 Sporazuma, ter

                           (k)

                           „predstavnik pogodbenice“ pomeni zaposlenega ali katerega koli posameznika, ki ga imenuje ministrstvo, vladni organ ali kateri koli drugi vladni subjekt pogodbenice, ki zastopa pogodbenico v sporih v skladu s Sporazumom.

               Člen 2
               Uradna obvestila

                  1.   Zahtevki, obvestila, pisna stališča ali drugi dokumenti arbitražnega sveta se pošljejo obema pogodbenicama hkrati;
                  Vsi zahtevki, obvestila, pisna stališča ali drugi dokumenti pogodbenice, ki so naslovljeni na arbitražni svet, se v kopiji obenem pošljejo tudi drugi pogodbenici ter
                  Vsi zahtevki, obvestila, pisna stališča ali drugi dokumenti pogodbenice, ki so naslovljeni na drugo pogodbenico, se v kopiji po potrebi obenem pošljejo arbitražnemu svetu.

                  2.   Vsakršno uradno obvestilo iz prvega odstavka se pošlje po elektronski pošti ali po potrebi po katerem koli drugem telekomunikacijskem sredstvu, s katerim je mogoče dokazati, da je bila pošta poslana. Če ni dokazano nasprotno, se šteje, da je bilo tako uradno obvestilo prejeto na dan pošiljanja.

                  3.   Vsa uradna obvestila se naslovijo na Generalni direktorat Evropske komisije za trgovino Evropske unije in na koordinatorja držav SADC, ki izvajajo SGP, kot je določen v členu 105 Sporazuma.

                  4.   Manjše pisne napake v zahtevkih, obvestilih, pisnih stališčih ali drugih dokumentih v zvezi s postopkom arbitražnega sveta se lahko popravijo s predložitvijo novega dokumenta, v katerem so spremembe jasno razvidne.

                  5.   Če je zadnji dan za predložitev dokumenta dela prost dan za Evropsko komisijo ali v zadevni državi oziroma državah SADC, ki izvajajo SGP, se šteje, da je bil dokument predložen prvi naslednji delovni dan.

                  6.   Glede na vrsto spora se kopije vseh zahtevkov in uradnih obvestil, naslovljenih na Odbor za trgovino in razvoj, pošljejo tudi drugim relevantnim pododborom, ustanovljenim v skladu s Sporazumom.

               Člen 3
               Imenovanje arbitrov

                  1.   Če se arbiter v skladu s členom 80 Sporazuma izbira z žrebom, predsednik Odbora za trgovino in razvoj nemudoma obvesti pogodbenici o datumu, uri in kraju žreba.

                  2.   Pogodbenici sta lahko prisotni med žrebom, žreb pa se opravi s prisotno pogodbenico oziroma prisotnima pogodbenicama.

                  3.   Predsednik Odbora za trgovino in razvoj posameznike, ki so bili izbrani za arbitra, pisno obvesti o njihovem imenovanju. Posamezniki svojo razpoložljivost potrdijo obema pogodbenicama v petih dneh od dne, ko so bili obveščeni o svojem imenovanju.

                  4.   Če seznam iz člena 94 Sporazuma ni bil pripravljen ali v času zahtevka v skladu z odstavkom 80(3) Sporazuma ne vsebuje dovolj imen, se arbitri žrebajo izmed posameznikov, ki jih formalno predlaga ena od pogodbenic ali obe pogodbenici.

               Člen 4
               Organizacijska seja

                  1.   Če se pogodbenici ne dogovorita drugače, se sestaneta z arbitražnim svetom v desetih dneh po njegovi ustanovitvi, da se določijo zadeve, ki se pogodbenicama ali arbitražnemu svetu zdijo primerne, vključno s:

                              (a)

                              honorarji in stroški za arbitre, ki morajo biti v skladu s standardi Svetovne trgovinske organizacije (STO);

                              (b)

                              honorarji za pomočnike, pri katerih skupni znesek ne sme presegati 50 % honorarjev, plačanih arbitrov, ali

                              (c)

                              časovnim razporedom postopkov.

                  2.   Arbitri in predstavniki pogodbenic se lahko seje iz odstavka 1 udeležijo po telefonu ali video konferenci.

               Člen 5
               Mandat

                  1.   Če se pogodbenici v sedmih dneh od ustanovitve arbitražnega sveta ne dogovorita drugače, je mandat arbitražnega sveta naslednji:

                              (a)

                              ob upoštevanju ustreznih določb Sporazuma, ki jih navedeta pogodbenici, preučiti zadevo, predloženo v zahtevku za ustanovitev arbitražnega sveta;

                              (b)

                              raziskati skladnost zadevnega ukrepa z določbami iz člena 76 Sporazuma ter

                              (c)

                              predložiti poročilo v skladu s členoma 81 in 82 Sporazuma.

                  2.   Če se pogodbenici strinjata o drugačnem mandatu, arbitražni svet o dogovorjenem mandatu uradno obvestita v roku iz prvega odstavka.

               Člen 6
               Pisna stališča
               Tožeča pogodbenica svoja pisna stališča predloži najpozneje 20 dni po ustanovitvi arbitražnega sveta. Pogodbenica, proti kateri je vložena pritožba, predloži pisno stališče najpozneje 20 dni po datumu prejema pisnega stališča tožeče pogodbenice.

               Člen 7
               Delovanje arbitražnega sveta

                  1.   Predsednik arbitražnega sveta predseduje vsem njegovim sejam. Arbitražni svet lahko pooblasti predsednika za odločanje o upravnih in postopkovnih zadevah.

                  2.   Razen če je v delu III Sporazuma ali v tem poslovniku določeno drugače, lahko arbitražni svet opravlja svoje dejavnosti z uporabo katerih koli sredstev, tudi telefona, telefaksa ali računalniških povezav.

                  3.   Posvetovanj arbitražnega sveta se lahko udeležijo le arbitri, arbitražni svet pa lahko dovoli, da se posvetovanj udeležijo tudi njihovi pomočniki.

                  4.   Oblikovanje odločitev ali poročil je v izključni pristojnosti arbitražnega sveta in prenos pristojnosti ni dovoljen.

                  5.   Kadar se pojavi postopkovno vprašanje, ki ga del III Sporazuma in njegove priloge ne zajemajo, lahko arbitražni svet po posvetovanju s pogodbenicama sprejme ustrezen postopek, ki je v skladu s temi določbami.

                  6.   Kadar arbitražni svet meni, da bi bilo treba spremeniti kateri koli rok, ki se uporablja v postopkih, z izjemo časovnih rokov iz dela III Sporazuma, ali da bi bila potrebna kakršna koli postopkovna ali upravna prilagoditev, pisno in po posvetovanju s pogodbenica obvesti pogodbenici o razlogih za spremembo ali prilagoditev in o novem roku ali prilagoditvi, ki sta potrebna.

               Člen 8
               Zamenjava

                  1.   Kadar se arbiter ne more udeležiti postopka, kadar odstopi ali ga je treba zamenjati, je izbran nadomestni arbiter v skladu s členom 80(3) Sporazuma.

                  2.   Kadar katera od pogodbenic meni, da arbiter ne izpolnjuje zahtev iz Priloge II (Kodeks ravnanja za arbitre in mediatorje) in ga je treba zato zamenjati, ta pogodbenica o tem uradno obvesti drugo pogodbenico v 15 dneh od datuma, ko je pridobila dovolj dokazov o domnevnem arbitrovem neizpolnjevanju zahtev iz navedene priloge.

                  3.   Pogodbenici se medsebojno posvetujeta v 15 dneh od uradnega obvestila druge pogodbenice.

                  4.   Pogodbenici arbitra obvestita o domnevni neskladnosti in ga lahko prosita, da sprejme ukrepe za odpravo domnevne neskladnosti. Če se o tem dogovorita, lahko arbitra umakneta s položaja in izbereta novega v skladu s členom 80 Sporazuma.

                  5.   Če se pogodbenici ne moreta dogovoriti glede potrebe po zamenjavi arbitra, ki ni predsednik arbitražnega sveta, lahko katera koli od njiju zahteva, da se zadeva predloži predsedniku arbitražnega sveta, ki sprejme končno odločitev.

                  6.   Če predsednik arbitražnega sveta ugotovi, da arbiter ne izpolnjuje zahtev iz Priloge II (Kodeks ravnanja za arbitre in mediatorje), se v skladu s členom 80 Sporazuma izbere nov arbiter.

                  7.   Če se pogodbenici ne moreta dogovoriti glede potrebe po zamenjavi predsednika, lahko katera koli od njiju zahteva, da se zadeva predloži enemu od ostalih članov s seznama posameznikov iz člena 94 Sporazuma, ki bo opravljal funkcijo predsednika arbitražnega sveta. Njegovo ime izžreba predsednik Odbora za trgovino in razvoj. Tako izbrani posameznik se odloči, ali predsednik izpolnjuje zahteve iz Priloge II (Kodeks ravnanja za arbitre in mediatorje). Navedena odločitev je dokončna.
                  Če ugotovi, da predsednik ne izpolnjuje zahtev iz Priloge II (Kodeks ravnanja za arbitre in mediatorje), se v skladu s členom 80 Sporazuma izbere nov predsednik.

               Člen 9
               Obravnave

                  1.   Na podlagi časovnega razporeda, določenega v skladu s točko (c) člena 4(1), predsednik arbitražnega sveta po posvetovanju s pogodbenicama in drugimi arbitri obvesti pogodbenici o datumu, uri in kraju obravnave. Pogodbenica, na ozemlju katere poteka obravnava, te podatke javno objavi, razen če je zaslišanje zaprto za javnost.

                  2.   Če se pogodbenici ne dogovorita drugače, obravnava poteka v Bruslju, če je tožeča pogodbenica država SADC, ki izvaja SGP, ali država Južnoafriške carinske unije (SACU), če je tožeča pogodbenica Evropska unija, pa na ozemlju držav SADC, ki izvajajo SGP. Če spor zadeva ukrep države SADC, ki izvaja SGP, obravnava poteka na ozemlju te države, razen če navedena država arbitražnega sveta v desetih dneh od njegove ustanovitve uradno ne obvesti, da mora obravnava potekati drugje.

                  3.   Pogodbenica, proti kateri je vložena pritožba, nosi stroške logističnega upravljanja obravnave, med drugim stroške, povezane z najemom prostora, v katerem poteka obravnava. Ti stroški ne vključujejo stroškov prevajanja ali tolmačenja ali stroškov, povezanih s svetovalci, arbitri, njihovim upravnim osebjem in pomočniki, katerim se izplačajo.

                  4.   Arbitražni svet lahko skliče dodatne obravnave, če se pogodbenici s tem strinjata.

                  5.   Vsi arbitri so navzoči med celotno obravnavo.

                  6.   Če se pogodbenici ne dogovorita drugače, se lahko zaslišanj ne glede na to, ali je postopek odprt za javnost ali ne, udeležijo naslednje osebe:

                              (a)

                              zastopniki pogodbenice;

                              (b)

                              svetovalci;

                              (c)

                              pomočniki in upravno osebje;

                              (d)

                              tolmači, prevajalci in sodni zapisnikarji arbitražnega sveta ter

                              (e)

                              strokovnjaki, za katere se arbitražni svet odloči v skladu s členom 90 Sporazuma.

                  7.   Vsaka od pogodbenic najpozneje sedem delovnih dni pred datumom obravnave arbitražnemu svetu in drugi pogodbenici predloži seznam imen oseb, ki bodo na obravnavi v imenu te pogodbenice ustno predstavile argumente, ter drugih zastopnikov ali svetovalcev, ki bodo navzoči na obravnavi.

                  8.   V skladu s členom 89(2) Sporazuma so seje arbitražnih svetov odprte za javnost, razen če se arbitražni svet na lastno pobudo ali na zahtevo pogodbenic odloči drugače.

                  9.   Arbitražni svet se ob posvetovanju s pogodbenicama odloči o ustreznih logističnih ureditvah in postopkih za zagotovitev, da se javne obravnave vodijo učinkovito. Ti postopki lahko vključujejo uporabo prenosa v živo prek spleta ali televizije zaprtega kroga.

                  10.   Arbitražni svet vodi obravnave, kot je navedeno v nadaljevanju, ter zagotovi, da imata tožeča pogodbenica in pogodbenica, proti kateri je vložena pritožba, na razpolago enako količino časa pri argumentih in protiargumentih:

                              Argument

                                          (a)

                                          argument tožeče pogodbenice;

                                          (b)

                                          argument pogodbenice, proti kateri je vložena pritožba;

                              Protiargument

                                          (a)

                                          odgovor tožeče pogodbenice;

                                          (b)

                                          replika pogodbenice, proti kateri je vložena pritožba.

                  11.   Arbitražni svet lahko kadar koli med obravnavo naslovi vprašanja neposredno na katero koli pogodbenico.

                  12.   Arbitražni svet poskrbi za zapisnik obravnave in ga po obravnavi v razumnem času predloži pogodbenicama. Pogodbenici lahko predložita pripombe v zvezi z zapisnikom, arbitražni svet pa lahko te pripombe preuči.

                  13.   Vsaka pogodbenica lahko v desetih dneh po datumu obravnave predloži dopolnilno pisno stališče glede katerega koli vprašanja, ki se je pojavilo med obravnavo.

               Člen 10
               Pisna vprašanja

                  1.   Arbitražni svet lahko kadar koli med postopki predloži pisna vprašanja na eno ali obe pogodbenici. Vsa vprašanja, ki se predložijo eni od pogodbenic, se v kopiji pošljejo tudi drugi pogodbenici.

                  2.   Vsaka pogodbenica izvod svojih odgovorov na vprašanja arbitražnega sveta predloži drugi pogodbenici. Druga pogodbenica ima možnost, da predloži pisne pripombe na odgovore pogodbenice v sedmih dneh od prejema tega izvoda.

               Člen 11
               Zaupnost

                  1.   Vsaka pogodbenica in arbitražni svet vse informacije, ki jih druga pogodbenica predloži arbitražnemu svetu in jih označi kot zaupne, obravnavajo kot take. Kadar pogodbenica arbitražnemu svetu predloži pisno stališče, ki vključuje zaupne informacije, v 15 dneh predloži tudi stališče brez zaupnih informacij, ki ga je mogoče razkriti javnosti.

                  2.   Ta poslovnik pogodbenici v ničemer ne preprečuje, da javnosti razkrije lastna stališča, ne da bi pri sklicevanju na informacije, ki jih predloži druga pogodbenica, razkrila kakršno koli informacijo, ki jo druga pogodbenica označi kot zaupno.

                  3.   Arbitražni svet se sestane za zaprtimi vrati, kadar stališče in argumenti pogodbenice vsebujejo zaupne poslovne informacije. Pogodbenici ohranjata zaupnost obravnav arbitražnega sveta, kadar obravnave potekajo za zaprtimi vrati.

               Člen 12
               Enostranski stiki

                  1.   Arbitražni svet se ne sestaja oziroma ne stopi v stik s pogodbenico v odsotnosti druge pogodbenice.

                  2.   Noben arbiter ne sme v odsotnosti drugih arbitrov z eno oziroma obema pogodbenicama razpravljati o nobenem vidiku zadeve v postopku.

               Člen 13
               Stališča amicus curiae

                  1.   Razen če se pogodbenici v petih dneh od datuma ustanovitve arbitražnega sveta ne dogovorita drugače, lahko arbitražni svet sprejema nezahtevana pisna stališča fizičnih oseb, povezanih z eno od pogodbenic, ali pravnih oseb s sedežem na ozemlju katere od pogodbenic, ki so neodvisne od vlad pogodbenic, če:

                              (a)

                              jih arbitražni svet prejme v desetih dneh od datuma ustanovitve arbitražnega sveta;

                              (b)

                              so neposredno pomembna za dejanska ali pravna vprašanja, ki jih preučuje arbitražni svet;

                              (c)

                              vsebujejo opis osebe, ki stališče predloži, vključno z njenim državljanstvom, če gre za fizično osebo, oziroma sedežem, vrsto dejavnosti, pravnim statusom, splošnimi cilji in virom financiranja, če gre za pravno osebo;

                              (d)

                              je v njih opredeljen interes te osebe v arbitražnem postopku ter

                              (e)

                              so napisana v jeziku, ki ga pogodbenici izbereta v skladu s členom 15(1) in (2) tega poslovnika.

                  2.   Stališča se predložijo pogodbenicama, da izrazita svoje pripombe. Pogodbenici lahko arbitražnemu svetu predložita pripombe v desetih dneh od te predložitve.

                  3.   Arbitražni svet v svojem poročilu navede vsa stališča, ki jih je prejel v skladu z odstavkom 1 tega poslovnika. Arbitražni svet v svojem poročilu ni dolžan obravnavati argumentov iz predloženih stališč, če pa to naredi, mora upoštevati tudi morebitne pripombe pogodbenic v skladu z drugim odstavkom tega člena.

               Člen 14
               Nujni primeri
               V nujnih primerih iz dela III Sporazuma arbitražni svet po posvetovanju s pogodbenicama ustrezno prilagodi roke iz tega poslovnika. O teh prilagoditvah arbitražni svet uradno obvesti pogodbenici.

               Člen 15
               Prevajanje in tolmačenje

                  1.   Med posvetovanji iz člena 77 Sporazuma in najpozneje na srečanju iz člena 4(1) tega poslovnika si pogodbenici prizadevata za dogovor o skupnem delovnem jeziku za postopke arbitražnega sveta.

                  2.   Če se pogodbenici ne moreta dogovoriti o skupnem delovnem jeziku, se uporabljajo pravila iz člena 91(2) Sporazuma.

                  3.   Pogodbenica, proti kateri je vložena pritožba, poskrbi za tolmačenje ustnih stališč v jezike, ki jih izbereta pogodbenici.

                  4.   Poročila in odločitve arbitražnega sveta se objavijo v jeziku oziroma jezikih, ki jih izbereta pogodbenici. Če se pogodbenici nista dogovorili o skupnem delovnem jeziku, se vmesno in končno poročilo arbitražnega sveta izdata v enem od delovnih jezikov STO.

                  5.   Vsaka od pogodbenic lahko izrazi pripombe o točnosti prevoda vsake prevedene različice dokumenta, ki je napisan v skladu s tem poslovnikom.

                  6.   Vsaka pogodbenica nosi stroške prevoda svojih pisnih stališč. Kakršne koli stroške za prevod odločitve v enakem deležu krijeta obe pogodbenici.

               Člen 16
               Drugi postopki
               Roki iz tega poslovnika se prilagodijo v skladu s posebnimi roki za sprejetje poročila ali odločitve arbitražnega sveta v postopkih iz členov 84, 85, 86 in 87 Sporazuma.

            PRILOGA II

               Kodeks ravnanja za arbitre in mediatorje

               Člen 1
               Opredelitve pojmov
               V tem kodeksu ravnanja:

                           (a)

                           „upravno osebje“ arbitra pomeni posameznike, ki delujejo pod vodstvom in nadzorom tega arbitra, razen pomočnikov;

                           (b)

                           „pomočnik“ pomeni posameznika, ki v okviru mandata arbitra ter pod vodstvom in nadzorom arbitra opravlja raziskave ali zagotavlja pomoč arbitru;

                           (c)

                           „kandidat“ pomeni posameznika, čigar ime je na seznamu arbitrov iz člena 94 Sporazuma in ki se ga upošteva pri izboru za arbitra v skladu s členom 80 Sporazuma;

                           (d)

                           „mediator“ pomeni posameznika, ki je bil izbran za mediatorja v skladu s členom 78 Sporazuma;

                           (e)

                           „član“ ali „arbiter“ pomeni člana arbitražnega sveta, ustanovljenega v skladu s členom 80 Sporazuma.

               Člen 2
               Glavna načela

                  1.   Da se ohranita neoporečnost in nepristranskost mehanizma reševanja sporov, vsak kandidat in arbiter:

                              (a)

                              preuči ta poslovnik;

                              (b)

                              je neodvisen in nepristranski;

                              (c)

                              se izogiba neposrednim in posrednim nasprotjem interesov;

                              (d)

                              se izogiba neprimernemu ravnanju in dajanju vtisa neprimernega ravnanja ali pristranskosti;

                              (e)

                              upošteva visoke standarde ravnanja ter

                              (f)

                              ne dovoli, da bi nanj vplivali lastni interesi, zunanji pritiski, politični pomisleki, zahteve javnosti, zvestoba pogodbenici ali strah pred kritiko.

                  2.   Arbiter ne sprejema, neposredno ali posredno, nobenih obveznosti in ne sprejema ugodnosti, ki bi na kakršen koli način vplivale ali dajale vtis, da vplivajo na ustrezno izpolnjevanje njegovih dolžnosti.

                  3.   Arbiter ne izrablja svojega položaja v arbitražnem svetu, da bi ugodil lastnim ali zasebnim interesom. Arbiter se izogiba vsem dejanjem, ki bi lahko ustvarjala vtis, da so drugi v posebnem položaju, s katerega lahko vplivajo nanj.

                  4.   Arbiter ne dovoli, da bi pretekla ali obstoječa finančna, poslovna, poklicna, osebna ali socialna razmerja ali odgovornosti vplivali na njegovo ravnanje ali presojo.

                  5.   Arbiter se izogiba vzpostavljanju razmerij ali pridobivanju finančnih interesov, ki bi lahko vplivali na njegovo nepristranskost ali utemeljeno ustvarjali vtis neprimernosti ali pristranskosti.

                  6.   Arbiter izvršuje svojo funkcijo, ne da bi prejemal ali prosil za navodila katere koli vlade, katere koli mednarodne vladne organizacije ali mednarodne nevladne organizacije ali katerega koli zasebnega vira, ter ni bil vključen v nobeno od prejšnjih faz spora, ki mu je bil dodeljen.

               Člen 3
               Obveznost razkritja informacij

                  1.   Preden kandidat, pozvan k opravljanju funkcije arbitra, sprejme imenovanje za arbitra na podlagi člena 80 Sporazuma, mora razkriti vse svoje interese, razmerja ali zadeve, ki bi lahko vplivali na njegovo neodvisnost ali nepristranskost ali ki bi lahko ustvarjali vtis neprimernega ravnanja ali pristranskosti v postopku.

                  2.   V ta namen si kandidat čim bolj prizadeva ugotoviti obstoj tovrstnih interesov, razmerij in zadev, vključno s finančnimi, poklicnimi, zaposlitvenimi ali družinskimi interesi.

                  3.   Obveznost razkritja iz odstavka 1 velja neprekinjeno, zato mora arbiter razkriti vse tovrstne interese, razmerja in zadeve, ki bi se lahko pojavili v kateri koli fazi postopka.

                  4.   Kandidat ali arbiter o vseh zadevah v zvezi z dejanskimi ali morebitnimi kršitvami tega kodeksa ravnanja, takoj ko se jih zave, obvesti Odbor za trgovino in razvoj, ki zadevo nato predloži pogodbenicama v preučitev.

               Člen 4
               Dolžnosti arbitrov

                  1.   Arbiter mora biti po sprejetju imenovanja ves čas trajanja postopka na voljo, da lahko svoje dolžnosti izpolnjuje temeljito in učinkovito ter pošteno in vestno.

                  2.   Arbiter upošteva zgolj vprašanja, ki se sprožijo v postopku in so potrebna za odločitev, in te svoje dolžnosti ne prenaša na druge osebe.

                  3.   Arbiter z vsemi ustreznimi ukrepi zagotovi, da njegovi pomočniki in upravno osebje poznajo in upoštevajo obveznosti v okviru funkcije arbitra iz členov 2, 3, 4 in 6 tega kodeksa ravnanja.

               Člen 5
               Obveznosti nekdanjih arbitrov

                  1.   Vsi nekdanji arbitri se izogibajo dejavnostim, ki lahko ustvarjajo vtis, da so bili pri opravljanju svojih dolžnosti pristranski ali da so se okoriščali z odločitvijo arbitražnega sveta.

                  2.   Vsi nekdanji arbitri izpolnjujejo obveznosti iz člena 6 tega kodeksa ravnanja.

               Člen 6
               Zaupnost

                  1.   Arbiter nikdar ne razkrije nejavnih informacij, ki so povezane s postopkom ali pridobljene med postopkom, za katerega je bil imenovan. Arbiter v nobenem primeru ne razkrije ali uporabi tovrstnih informacij za pridobitev osebnih koristi ali koristi za druge ali za škodovanje interesom drugih oseb.

                  2.   Arbiter ne razkrije odločitve arbitražnega sveta ali njenih delov pred njeno objavo.

                  3.   Arbiter nikdar ne razkrije niti vsebine posvetovanj arbitražnega sveta niti stališč katerega od arbitrov ter ne daje nobenih izjav o postopkih, za katere je bil imenovan, ali o spornih vprašanjih v postopkih.

               Člen 7
               Stroški
               Vsak arbiter vodi evidenco in predloži končni obračun v zvezi s časom, ki ga je namenil postopku, in stroški, pa tudi v zvezi s časom in stroški svojih pomočnikov in upravnega osebja.

               Člen 8
               Mediatorji
               Ta kodeks ravnanja se smiselno uporablja za mediatorje.


title: Sklep Sveta (EU) 2019/116 z dne 15. oktobra 2018 o sklenitvi Sporazuma v obliki izmenjave pisem med Evropsko unijo in Kraljevino Norveško o kumulaciji porekla med Evropsko unijo, Švicarsko konfederacijo, Kraljevino Norveško in Republiko Turčijo v okviru splošnega sistema preferencialov

text:
                  28.1.2019

                  SL

                  Uradni list Evropske unije

                  L 24/1

         SKLEP SVETA (EU) 2019/116
         z dne 15. oktobra 2018
         o sklenitvi Sporazuma v obliki izmenjave pisem med Evropsko unijo in Kraljevino Norveško o kumulaciji porekla med Evropsko unijo, Švicarsko konfederacijo, Kraljevino Norveško in Republiko Turčijo v okviru splošnega sistema preferencialov
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 207(4) v povezavi s točko (a)(v) drugega pododstavka člena 218(6) Pogodbe,
         ob upoštevanju predloga Evropske komisije,
         ob upoštevanju odobritve Evropskega parlamenta (1),
         ob upoštevanju naslednjega:

                     (1)

                     V skladu s točko (b) člena 41 Delegirane uredbe Komisije (EU) 2015/2446 (2) se izdelki, pridobljeni na Norveškem, v Švici ali Turčiji, ki vsebujejo materiale, ki niso bili tam v celoti pridobljeni, štejejo za izdelke s poreklom iz države upravičenke, če so bili takšni materiali zadostno obdelani ali predelani v smislu člena 45 navedene delegirane uredbe.

                     (2)

                     V skladu s členom 54 Delegirane uredbe (EU) 2015/2446 se sistem kumulacije uporabi pod pogojem, da Norveška po načelu vzajemnosti enako obravnava izdelke s poreklom iz držav upravičenk, ki vsebujejo materiale s poreklom iz Unije.

                     (3)

                     V zvezi z Norveško je bil ta sistem kumulacije na začetku vzpostavljen s sporazumom v obliki izmenjave pisem med Unijo in Norveško. Navedena izmenjava pisem je bila izvedena 29. januarja 2001, po tem, ko jo je Svet potrdil s Sklepom 2001/101/ES (3).

                     (4)

                     Za zagotovitev uporabe pojma poreklo, ki ustreza pojmu iz pravil o poreklu v splošnem sistemu preferencialov (v nadaljnjem besedilu: GSP) Unije, je Norveška spremenila svoja pravila o poreklu GSP. Zato je treba revidirati Sporazum v obliki izmenjave pisem med Unijo in Norveško.

                     (5)

                     Sistem vzajemnega priznavanja nadomestnih potrdil o poreklu obrazec A, ki ga uporabljajo Unija, Norveška in Švica, bi bilo treba še naprej ohraniti v revidirani izmenjavi pisem ter ga dati v pogojno uporabo Turčiji, da se olajša trgovina med Unijo, Norveško, Švico in Turčijo.

                     (6)

                     Poleg tega pravila o poreklu v okviru GSP Unije, kot so bila prenovljena leta 2010, zagotavljajo izvajanje novega sistema za določitev dokazil o poreklu s strani registriranih izvoznikov, ki se bo uporabljal od 1. januarja 2017. V zvezi s tem je prav tako treba opraviti spremembe v izmenjavi pisem.

                     (7)

                     Da se predvidi uporaba navedenega novega sistema in pravil, ki se nanašajo nanj, je Svet 8. marca 2012 Komisijo pooblastil za pogajanja z Norveško o sporazumu v obliki izmenjave pisem o vzajemnem priznavanju nadomestnih potrdil o poreklu obrazec A ali nadomestnih navedb o poreklu ter o zagotavljanju, da se izdelki, ki vsebujejo sestavine s poreklom iz Norveške, Švice ali Turčije ob prihodu na carinsko območje Unije obravnavajo kot izdelki, ki vsebujejo sestavine s poreklom iz Unije.

                     (8)

                     Komisija je opravila pogajanja z Norveško in sporazum je bil sprejet v obliki izmenjave pisem med Evropsko unijo in Kraljevino Norveško o kumulaciji porekla med Evropsko unijo, Švicarsko konfederacijo, Kraljevino Norveško in Republiko Turčijo v okviru splošnega sistema preferencialov (v nadaljnjem besedilu: Sporazum).

                     (9)

                     Sporazum bi bilo treba odobriti –

               SPREJEL NASLEDNJI SKLEP:

            Člen 1
            Sporazum v obliki izmenjave pisem med Evropsko unijo in Kraljevino Norveško o kumulaciji porekla med Evropsko unijo, Švicarsko konfederacijo, Kraljevino Norveško in Republiko Turčijo v okviru splošnega sistema preferencialov se odobri v imenu Unije.
            Besedilo Sporazuma je priloženo temu sklepu.

            Člen 2
            Predsednik Sveta v imenu Unije pošlje uradno obvestilo iz člena 18 Sporazuma (4).

            Člen 3
            Ta sklep začne veljati na dan sprejetja.

            V Luxembourgu, 15. oktobra 2018

                  Za Svet

                  Predsednica

               E. KÖSTINGER

            (1)  Odobritev še ni objavljena v Uradnem listu.

            (2)  Delegirana uredba Komisije (EU) 2015/2446 z dne 28. julija 2015 o dopolnitvi Uredbe (EU) št. 952/2013 Evropskega parlamenta in Sveta o podrobnih pravilih v zvezi z nekaterimi določbami carinskega zakonika Unije (UL L 343, 29.12.2015, str. 1).

            (3)  Sklep Sveta 2001/101/ES z dne 5. decembra 2000 o odobritvi Sporazuma v obliki izmenjave pisem med Skupnostjo in vsako od držav EFTA, ki dodeljuje tarifne preferenciale po splošnem sistemu preferencialov (Norveška in Švica), o zagotavljanju, da se blago, ki vsebuje sestavine s poreklom iz Norveške ali Švice ob prihodu na carinsko območje Skupnosti obravnava kot blago, ki vsebuje sestavine s poreklom iz Skupnosti (vzajemni sporazum) (UL L 38, 8.2.2001, str. 24).

            (4)  Generalni sekretariat Sveta bo v Uradnem listu Evropske unije objavil datum začetka veljavnosti Sporazuma.


Odločba Komisije z dne 22/01/2019 o razglasitvi združljivosti koncentracije s skupnim trgom (Zadeva št. COMP/M.9180 - Volkswagen / Daimler / MT Holding) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 21/01/2019 o razglasitvi združljivosti koncentracije s skupnim trgom (Zadeva št. COMP/M.9208 - WorleyParsons / Jacobs ECR) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Sveta (EU) 2019/233 z dne 6. novembra 2018 o stališču, ki se v imenu Evropske unije zavzame v ustreznih odborih Ekonomske komisije Združenih narodov za Evropo glede predlogov sprememb pravilnikov ZN št. 3, 4, 6, 7, 11, 14, 16, 17, 19, 23, 24, 27, 29, 34, 37, 38, 43, 44, 46, 48, 50, 53, 60, 67, 69, 70, 74, 77, 83, 86, 87, 91, 94, 95, 98, 99, 100, 101, 104, 105, 110, 112, 113, 119, 121, 123, 128, 129, 132 in 137, globalnega tehničnega predpisa ZN št. 9 ter glede predlogov treh novih pravilnikov ZN

text:
                  8.2.2019

                  SL

                  Uradni list Evropske unije

                  L 37/120

         SKLEP SVETA (EU) 2019/233
         z dne 6. novembra 2018
         o stališču, ki se v imenu Evropske unije zavzame v ustreznih odborih Ekonomske komisije Združenih narodov za Evropo glede predlogov sprememb pravilnikov ZN št. 3, 4, 6, 7, 11, 14, 16, 17, 19, 23, 24, 27, 29, 34, 37, 38, 43, 44, 46, 48, 50, 53, 60, 67, 69, 70, 74, 77, 83, 86, 87, 91, 94, 95, 98, 99, 100, 101, 104, 105, 110, 112, 113, 119, 121, 123, 128, 129, 132 in 137, globalnega tehničnega predpisa ZN št. 9 ter glede predlogov treh novih pravilnikov ZN
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 114 v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Unija je s Sklepom Sveta 97/836/ES (1) pristopila k Sporazumu Ekonomske komisije Združenih narodov za Evropo (UN/ECE) o sprejetju enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabijo na njih, in o pogojih za vzajemno priznanje homologacij, dodeljenih na podlagi teh predpisov („Revidiran sporazum iz leta 1958“).

                     (2)

                     Unija je s Sklepom Sveta 2000/125/ES (2) pristopila k Sporazumu o oblikovanju globalnih tehničnih predpisov za kolesna vozila, opremo in dele, ki se lahko vgradijo v kolesna vozila in/ali uporabijo na njih („Vzporedni sporazum“).

                     (3)

                     Direktiva 2007/46/ES Evropskega parlamenta in Sveta (3) je nadomestila homologacijske sisteme držav članic s postopkom EU-homologacije ter vzpostavila harmoniziran okvir, ki zajema upravne predpise in splošne tehnične zahteve za vsa nova vozila, sisteme, sestavne dele in samostojne tehnične enote. Z navedeno direktivo so bili v sistem EU-homologacije vključeni pravilniki, sprejeti na podlagi Revidiranega sporazuma iz leta 1958 (v nadaljnjem besedilu: pravilniki ZN), kot zahteve za homologacijo ali kot alternativa zakonodaji Unije. Od sprejetja Direktive 2007/46/ES se pravilniki ZN vedno bolj vključujejo v zakonodajo Unije.

                     (4)

                     Ob upoštevanju izkušenj in tehničnega razvoja je treba spremeniti zahteve v zvezi z nekaterimi elementi ali lastnostmi, ki so zajete v pravilnikih ZN št. 3, 4, 6, 7, 11, 14, 16, 17, 19, 23, 24, 27, 29, 34, 37, 38, 43, 44, 46, 48, 50, 53, 60, 67, 69, 70, 74, 77, 83, 86, 87, 91, 94, 95, 98, 99, 100, 101, 104, 105, 110, 112, 113, 119, 121, 123, 128, 129, 132 in 137 ter globalnem tehničnem predpisu ZN št. 9.

                     (5)

                     Da bi se pojasnile in utrdile zahteve v zvezi s sestavnimi deli, ki so trenutno vključene v več pravilnikov ZN, je treba sprejeti tri nove pravilnike ZN o svetlobno-signalnih napravah, napravah za osvetlitev cestišča in odsevnih napravah.. Nadomestili in razveljavili bodo pravilnike ZN št. 3, 4, 6, 7, 19, 23, 27, 38, 50, 69, 70, 77, 87, 91, 98, 104, 112, 113, 119 in 123, ne da bi se pri tem spremenile katere koli podrobne tehnične zahteve, ki že veljajo.

                     (6)

                     Primerno je, da se oblikuje stališče, ki se glede sprejetja navedenih sprememb in navedenih novih pravilnikov ZN v imenu Unije zavzame v upravnem odboru Revidiranega sporazuma iz leta 1958 in izvršilnem odboru Vzporednega sporazuma, saj bodo pravilniki za Unijo zavezujoči in bodo lahko odločilno vplivali na vsebino prava Unije na področju homologacije vozil.

                     (7)

                     V navedenih odborih Unijo zastopa Komisija v skladu s členom 17(1) Pogodbe o Evropski uniji –

               SPREJEL NASLEDNJI SKLEP:

            Člen 1
            Stališče, ki se v imenu Unije zavzame v upravnem odboru Revidiranega sporazuma iz leta 1958 ter izvršilnem odboru Vzporednega sporazuma v obdobju med 12. in 16. novembrom 2018, je, da se glasuje za predloge iz Priloge k temu sklepu.

            Člen 2
            Ta sklep je naslovljen na Komisijo.

            V Bruslju, 6. novembra 2018

                  Za Svet

                  Predsednik

               H. LÖGER

            (1)  Sklep Sveta 97/836/ES z dne 27. novembra 1997 v pričakovanju pristopa Evropske skupnosti k Sporazumu Gospodarske komisije Združenih narodov za Evropo o sprejetju enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabijo na njih, in o pogojih za vzajemno priznanje homologacij, dodeljenih na podlagi teh predpisov („Revidiran sporazum iz leta 1958“) (UL L 346, 17.12.1997, str. 78).

            (2)  Sklep Sveta 2000/125/ES z dne 31. januarja 2000 o sklenitvi Sporazuma o oblikovanju globalnih tehničnih predpisov za kolesna vozila, opremo in dele, ki se lahko vgradijo v kolesna vozila in/ali uporabijo na njih („Vzporedni sporazum“) (UL L 35, 10.2.2000, str. 12).

            (3)  Direktiva 2007/46/ES Evropskega parlamenta in Sveta z dne 5. septembra 2007 o vzpostavitvi okvira za odobritev motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila (Okvirna direktiva) (UL L 263, 9.10.2007, str. 1).

            PRILOGA

                        Pravilnik št.

                        Naslov točke dnevnega reda

                        Referenčna št. dokumenta (1)

                        3

                        Predlog sprememb 03 Pravilnika ZN št. 3 (odsevne naprave)

                        ECE/TRANS/WP.29/2018/91

                        4

                        Predlog sprememb 01 Pravilnika ZN št. 4 (osvetlitev zadnjih registrskih tablic)

                        ECE/TRANS/WP.29/2018/92

                        6

                        Predlog sprememb 02 Pravilnika ZN št. 6 (smerne svetilke)

                        ECE/TRANS/WP.29/2018/93

                        7

                        Predlog sprememb 03 Pravilnika ZN št. 7 (pozicijske svetilke, zavorne svetilke in gabaritne svetilke)

                        ECE/TRANS/WP.29/2018/94

                        11

                        Predlog Dopolnila 2 sprememb 04 Pravilnika ZN št. 11 (ključavnice in tečaji vrat)

                        ECE/TRANS/WP.29/2018/127

                        11

                        Predlog Popravka 1 sprememb 04 Pravilnika ZN št. 11 (ključavnice in tečaji vrat)

                        ECE/TRANS/WP.29/2018/155

                        14

                        Predlog Popravka 2 Revizije 5 Pravilnika ZN št. 14 (sistemi za zadrževanje otrok)

                        ECE/TRANS/WP.29/2018/156

                        16

                        Predlog Dopolnila 11 sprememb 06 Pravilnika ZN št. 16 (varnostni pasovi)

                        ECE/TRANS/WP.29/2018/128

                        16

                        Predlog Dopolnila 4 sprememb 07 Pravilnika ZN št. 16 (varnostni pasovi)

                        ECE/TRANS/WP.29/2018/129

                        16

                        Predlog sprememb 08 Pravilnika ZN št. 16 (varnostni pasovi)

                        ECE/TRANS/WP.29/2018/141

                        17

                        Predlog sprememb 09 Pravilnika ZN št. 17 (trdnost sedežev)

                        ECE/TRANS/WP.29/2018/142

                        19

                        Predlog sprememb 05 Pravilnika ZN št. 19 (žarometi za meglo)

                        ECE/TRANS/WP.29/2018/95

                        23

                        Predlog sprememb 01 Pravilnika ZN št. 23 (luči za vzvratno vožnjo)

                        ECE/TRANS/WP.29/2018/96

                        24

                        Predlog Dopolnila 4 sprememb 03 Pravilnika ZN št. 24 (vidna onesnaževala, merjenje moči motorja s kompresijskim vžigom (dimljenje dizelskih motorjev))

                        ECE/TRANS/WP.29/2018/143

                        27

                        Predlog sprememb 05 Pravilnika ZN št. 27 (sodobni varnostni trikotniki)

                        ECE/TRANS/WP.29/2018/97

                        29

                        Predlog Dopolnila 4 sprememb 03 Pravilnika ZN št. 29 (kabine gospodarskih vozil)

                        ECE/TRANS/WP.29/2018/130

                        34

                        Predlog Dopolnila 6 sprememb 02 Pravilnika ZN št. 34 (preprečevanje nevarnosti požara)

                        ECE/TRANS/WP.29/2018/120

                        34

                        Predlog Dopolnila 2 sprememb 03 Pravilnika ZN št. 34 (preprečevanje nevarnosti požara)

                        ECE/TRANS/WP.29/2018/121

                        37

                        Predlog Dopolnila 47 sprememb 03 Pravilnika ZN št. 37 (svetlobni viri z žarilnimi nitkami)

                        ECE/TRANS/WP.29/2018/83

                        38

                        Predlog sprememb 01 Pravilnika ZN št. 38 (zadnje svetilke za meglo)

                        ECE/TRANS/WP.29/2018/98

                        43

                        Predlog Dopolnila 8 sprememb 01 Pravilnika ZN št. 43 (varnostna zasteklitev)

                        ECE/TRANS/WP.29/2018/122

                        44

                        Predlog Dopolnila 15 sprememb 04 Pravilnika ZN št. 44 (sistemi za zadrževanje otrok)

                        ECE/TRANS/WP.29/2018/131

                        46

                        Predlog Dopolnila 6 sprememb 04 Pravilnika ZN št. 46 (naprave za posredno gledanje)

                        ECE/TRANS/WP.29/2018/123

                        48

                        Predlog Dopolnila 11 sprememb 06 Pravilnika ZN št. 48 (vgradnja svetlobnih in svetlobno-signalnih naprav)

                        ECE/TRANS/WP.29/2018/84

                        48

                        Predlog Dopolnila 12 sprememb 05 Pravilnika ZN št. 48 (vgradnja svetlobnih in svetlobno-signalnih naprav)

                        ECE/TRANS/WP.29/2018/85

                        48

                        Predlog Dopolnila 11 sprememb 06 Pravilnika ZN št. 48 (vgradnja svetlobnih in svetlobno-signalnih naprav)

                        ECE/TRANS/WP.29/2018/99/Rev.1

                        48

                        Predlog Dopolnila 12 sprememb 05 Pravilnika ZN št. 48 (vgradnja svetlobnih in svetlobno-signalnih naprav)

                        ECE/TRANS/WP.29/2018/100

                        48

                        Predlog Dopolnila 18 sprememb 04 Pravilnika ZN št. 48 (vgradnja svetlobnih in svetlobno-signalnih naprav)

                        ECE/TRANS/WP.29/2018/101

                        48

                        Predlog Dopolnila 6 sprememb 03 Pravilnika ZN št. 48 (vgradnja svetlobnih in svetlobno-signalnih naprav)

                        ECE/TRANS/WP.29/2018/102

                        50

                        Predlog sprememb 01 Pravilnika ZN št. 50 (pozicijske svetilke, zavorne svetilke, smerne svetilke za mopede in motorna kolesa)

                        ECE/TRANS/WP.29/2018/103

                        53

                        Predlog Dopolnila 2 sprememb 02 Pravilnika ZN št. 53 (vgradnja svetlobnih in svetlobno-signalnih naprav za vozila kategorije L3)

                        ECE/TRANS/WP.29/2018/86

                        53

                        Predlog Dopolnila 20 sprememb 01 Pravilnika ZN št. 53 (vgradnja svetlobnih in svetlobno-signalnih naprav za vozila kategorije L3)

                        ECE/TRANS/WP.29/2018/87

                        53

                        Predlog Dopolnila 2 sprememb 02 Pravilnika ZN št. 53 (vgradnja svetlobnih in svetlobno-signalnih naprav za vozila kategorije L3)

                        ECE/TRANS/WP.29/2018/104/Rev.1

                        53

                        Predlog Dopolnila 20 sprememb 01 Pravilnika ZN št. 53 (vgradnja svetlobnih in svetlobno-signalnih naprav za vozila kategorije L3)

                        ECE/TRANS/WP.29/2018/105

                        60

                        Predlog Popravka 1 Revizije 1 Pravilnika ZN št. 60 (krmilni elementi, s katerimi upravlja voznik, za mopede/motorna kolesa)

                        ECE/TRANS/WP.29/2018/152

                        67

                        Predlog sprememb 02 Pravilnika ZN št. 67 (vozila, ki za pogon uporabljajo utekočinjene naftne pline)

                        ECE/TRANS/WP.29/2018/124

                        69

                        Predlog sprememb 02 Pravilnika ZN št. 69 (zadnje table za označevanje počasnih vozil)

                        ECE/TRANS/WP.29/2018/106

                        70

                        Predlog sprememb 02 Pravilnika ZN št. 70 (zadnje table za označevanje težkih in dolgih vozil)

                        ECE/TRANS/WP.29/2018/107

                        74

                        Predlog Dopolnila 10 sprememb 01 Pravilnika ZN št. 74 (vgradnja svetlobnih in svetlobno-signalnih naprav za mopede)

                        ECE/TRANS/WP.29/2018/88

                        74

                        Predlog Dopolnila 10 sprememb 01 Pravilnika ZN št. 74 (vgradnja svetlobnih in svetlobno-signalnih naprav za mopede)

                        ECE/TRANS/WP.29/2018/108/Rev.1

                        77

                        Predlog sprememb 01 Pravilnika ZN št. 77 (parkirne svetilke)

                        ECE/TRANS/WP.29/2018/109

                        83

                        Predlog Dopolnila 2 sprememb 03 Pravilnika ZN št. 83 (emisije vozil kategorij M1 in N1)

                        ECE/TRANS/WP.29/2018/144

                        83

                        Predlog Dopolnila 1 sprememb 04 Pravilnika ZN št. 83 (emisije vozil kategorij M1 in N1)

                        ECE/TRANS/WP.29/2018/145

                        83

                        Predlog Dopolnila 12 sprememb 05 Pravilnika ZN št. 83 (emisije vozil kategorij M1 in N1)

                        ECE/TRANS/WP.29/2018/146

                        83

                        Predlog Dopolnila 12 sprememb 06 Pravilnika ZN št. 83 (emisije vozil kategorij M1 in N1)

                        ECE/TRANS/WP.29/2018/147

                        83

                        Predlog Dopolnila 18 sprememb 07 Pravilnika ZN št. 83 (emisije vozil kategorij M1 in N1)

                        ECE/TRANS/WP.29/2018/148

                        86

                        Predlog Dopolnila 1 sprememb 01 Pravilnika ZN št. 86 (vgradnja svetlobnih in svetlobno-signalnih naprav za kmetijska vozila)

                        ECE/TRANS/WP.29/2018/110/Rev.1

                        86

                        Predlog Dopolnila 7 Pravilnika št. 86 (vgradnja svetlobnih in svetlobno-signalnih naprav za kmetijska vozila)

                        ECE/TRANS/WP.29/2018/111

                        87

                        Predlog sprememb 01 Pravilnika ZN št. 87 (svetilke za dnevno vožnjo)

                        ECE/TRANS/WP.29/2018/112

                        91

                        Predlog sprememb 01 Pravilnika ZN št. 91 (bočne svetilke)

                        ECE/TRANS/WP.29/2018/113

                        94

                        Predlog Dopolnila 1 sprememb 03 Pravilnika ZN št. 94 (čelni trk)

                        ECE/TRANS/WP.29/2018/132

                        95

                        Predlog Dopolnila 7 sprememb 03 Pravilnika ZN št. 95 (bočni trk)

                        ECE/TRANS/WP.29/2018/133

                        98

                        Predlog sprememb 02 Pravilnika ZN št. 98 (žarometi s svetlobnimi viri, ki delujejo na principu električnega praznjenja v plinu)

                        ECE/TRANS/WP.29/2018/114

                        99

                        Predlog Dopolnila 14 sprememb 03 Pravilnika ZN št. 99 (svetlobni viri, ki delujejo na principu električnega praznjenja v plinu)

                        ECE/TRANS/WP.29/2018/89

                        100

                        Predlog Dopolnila 5 sprememb 01 Pravilnika ZN št. 100 (vozila na električni pogonski sistem)

                        ECE/TRANS/WP.29/2018/134 +
                        WP.29-176-03

                        100

                        Predlog Dopolnila 4 sprememb 02 Pravilnika ZN št. 100 (vozila na električni pogonski sistem)

                        ECE/TRANS/WP.29/2018/135

                        101

                        Predlog Dopolnila 10 Pravilnika ZN št. 101 (emisije ogljikovega dioksida/poraba goriva)

                        ECE/TRANS/WP.29/2018/149

                        101

                        Predlog Dopolnila 8 sprememb 01 Pravilnika ZN št. 101 (emisije ogljikovega dioksida/poraba goriva)

                        ECE/TRANS/WP.29/2018/150

                        104

                        Predlog sprememb 01 Pravilnika ZN št. 104 (odsevne oznake)

                        ECE/TRANS/WP.29/2018/115

                        105

                        Predlog Dopolnila 1 sprememb 06 Pravilnika ZN št. 105 (vozila za cestni prevoz nevarnega blaga)

                        ECE/TRANS/WP.29/2018/126

                        110

                        Predlog Dopolnila 1 sprememb 03 Pravilnika ZN št. 110 (vozila, ki za pogon uporabljajo stisnjen zemeljski plin/utekočinjen zemeljski plin)

                        ECE/TRANS/WP.29/2018/125

                        110

                        Predlog Popravka 1 Revizije 3 Pravilnika ZN št. 110 (vozila, ki za pogon uporabljajo stisnjen zemeljski plin/utekočinjen zemeljski plin)

                        ECE/TRANS/WP.29/2018/153

                        112

                        Predlog sprememb 02 Pravilnika ZN št. 112 (žarometi z asimetričnim kratkim svetlobnim pramenom)

                        ECE/TRANS/WP.29/2018/116

                        113

                        Predlog sprememb 03 Pravilnika ZN št. 113 (žarometi s simetričnim kratkim svetlobnim pramenom)

                        ECE/TRANS/WP.29/2018/117

                        119

                        Predlog sprememb 02 Pravilnika ZN št. 119 (svetilke za zavijanje)

                        ECE/TRANS/WP.29/2018/118

                        121

                        Predlog Popravka 1 Revizije 2 Pravilnika ZN št. 121 (označevanje upravljalnih elementov, kontrolnih svetilk in kazalnikov)

                        ECE/TRANS/WP.29/2018/154

                        123

                        Predlog sprememb 02 Pravilnika ZN št. 123 (nastavljivi sistemi sprednje osvetlitve (AFS))

                        ECE/TRANS/WP.29/2018/119

                        128

                        Predlog Dopolnila 8 izvirne različice Pravilnika ZN št. 128 (svetlobni viri LED)

                        ECE/TRANS/WP.29/2018/90

                        129

                        Predlog Dopolnila 8 Pravilnika ZN št. 129 (izboljšani sistemi za zadrževanje otrok)

                        ECE/TRANS/WP.29/2018/136

                        129

                        Predlog Dopolnila 5 sprememb 01 Pravilnika ZN št. 129 (izboljšani sistemi za zadrževanje otrok)

                        ECE/TRANS/WP.29/2018/137

                        129

                        Predlog Dopolnila 4 sprememb 02 Pravilnika ZN št. 129 (izboljšani sistemi za zadrževanje otrok)

                        ECE/TRANS/WP.29/2018/138

                        129

                        Predlog Dopolnila 1 sprememb 03 Pravilnika ZN št. 129 (izboljšani sistemi za zadrževanje otrok)

                        ECE/TRANS/WP.29/2018/139

                        132

                        Predlog Dopolnila 1 sprememb 01 Pravilnika ZN št. 132 (naprave za uravnavanje emisij za naknadno vgradnjo (naprave REC))

                        ECE/TRANS/WP.29/2018/151

                        137

                        Predlog Dopolnila 2 sprememb 01 Pravilnika ZN št. 137 (čelno trčenje s poudarkom na zadrževalnih sistemih)

                        ECE/TRANS/WP.29/2018/140

                        Nov pravilnik ZN

                        Predlog novega pravilnika ZN o svetlobno-signalnih napravah

                        ECE/TRANS/WP.29/2018/157

                        Nov pravilnik ZN

                        Predlog novega pravilnika ZN o napravah za osvetlitev cestišča

                        ECE/TRANS/WP.29/2018/158

                        Nov pravilnik ZN

                        Predlog novega pravilnika ZN o odsevnih napravah

                        ECE/TRANS/WP.29/2018/159

                        Globalni tehnični predpis št.

                        Naslov točke dnevnega reda

                        Referenčna št. dokumenta

                        Globalni tehnični predpis ZN št. 9

                        Predlog spremembe 2 globalnega tehničnega predpisa ZN št. 9 (varnost pešcev)

                        ECE/TRANS/WP.29/2018/160 & 161

               (1)  Vsi dokumenti, navedeni v preglednici, so javno dostopni na: http://www.unece.org/trans/main/wp29/wp29wgs/wp29gen/gen2018.html.


title: Sklep Sveta (EU) 2019/400 z dne 22. januarja 2019 o podpisu, v imenu Unije, Sporazuma o statusu med Evropsko unijo in Republiko Srbijo glede ukrepov, ki jih izvaja Evropska agencija za mejno in obalno stražo v Republiki Srbiji

text:
                  14.3.2019

                  SL

                  Uradni list Evropske unije

                  L 72/1

         SKLEP SVETA (EU) 2019/400
         z dne 22. januarja 2019
         o podpisu, v imenu Unije, Sporazuma o statusu med Evropsko unijo in Republiko Srbijo glede ukrepov, ki jih izvaja Evropska agencija za mejno in obalno stražo v Republiki Srbiji
         SVET EVROPSKE UNIJE JE –
         ob upoštevanju Pogodbe o delovanju Evropske unije ter zlasti točk (b) in (d) člena 77(2) ter točke (c) člena 79(2) v povezavi s členom 218(5) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     V skladu s členom 54(4) Uredbe (EU) 2016/1624 Evropskega parlamenta in Sveta (1) Unija v primerih, ko je predvideno, da bodo skupine evropske mejne in obalne straže napotene v tretjo državo zaradi izvajanja ukrepov, pri katerih bodo člani skupin imeli izvršilna pooblastila, ali kadar izvajanje drugih ukrepov v tretjih državah zahteva takšno pooblastilo, z zadevno tretjo državo sklene sporazum o statusu. Tak sporazum o statusu bi moral zajeti vse vidike, potrebne za izvajanje teh ukrepov.

                     (2)

                     Svet je 21. februarja 2017 pooblastil Komisijo, da začne pogajanja z Republiko Srbijo za sporazum o statusu glede ukrepov, ki jih izvaja Evropska agencija za mejno in obalno stražo v Republiki Srbiji.

                     (3)

                     Pogajanja o sporazumu o statusu so se začela 7. aprila 2017 in bila uspešno sklenjena 20. septembra 2018 s parafiranjem Sporazuma o statusu med Evropsko unijo in Republiko Srbijo glede ukrepov, ki jih izvaja Evropska agencija za mejno in obalno stražo v Republiki Srbiji (v nadaljnjem besedilu: Sporazum).

                     (4)

                     Ta sklep predstavlja razvoj določb schengenskega pravnega reda, pri katerih Združeno kraljestvo v skladu s Sklepom Sveta 2000/365/ES (2) ne sodeluje; Združeno kraljestvo torej ne sodeluje pri sprejetju tega sklepa, ki zato zanj ni zavezujoč in se v njem ne uporablja.

                     (5)

                     Ta sklep predstavlja razvoj določb schengenskega pravnega reda, pri katerih Irska v skladu s Sklepom Sveta 2002/192/ES (3) ne sodeluje; Irska torej ne sodeluje pri sprejetju tega sklepa, ki zato zanjo ni zavezujoč in se v njej ne uporablja.

                     (6)

                     V skladu s členoma 1 in 2 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri sprejetju tega sklepa, ki zato zanjo ni zavezujoč in se v njej ne uporablja. Ker ta sklep nadgrajuje schengenski pravni red, se Danska v skladu s členom 4 navedenega protokola v šestih mesecih od dne, ko Svet sprejme ta sklep, odloči, ali bo ta sklep prenesla v svoje nacionalno pravo.

                     (7)

                     Zato bi bilo treba Sporazum podpisati s pridržkom njegove poznejše sklenitve in odobriti priložene izjave –

               SPREJEL NASLEDNJI SKLEP:

            Člen 1
            Podpis, v imenu Unije, Sporazuma o statusu med Evropsko unijo in Republiko Srbijo glede ukrepov, ki jih izvaja Evropska agencija za mejno in obalno stražo v Republiki Srbiji, se odobri s pridržkom sklenitve navedenega sporazuma (4).

            Člen 2
            Izjave, priložene temu sklepu, se odobrijo v imenu Unije.

            Člen 3
            Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma v imenu Unije.

            Člen 4
            Ta sklep začne veljati na dan sprejetja.

            V Bruslju, 22. januarja 2019

                  Za Svet

                  Predsednik

               E.O. TEODOROVICI

            (1)  Uredba (EU) 2016/1624 Evropskega parlamenta in Sveta z dne 14. septembra 2016 o evropski mejni in obalni straži ter spremembi Uredbe (EU) 2016/399 Evropskega parlamenta in Sveta ter razveljavitvi Uredbe (ES) št. 863/2007 Evropskega parlamenta in Sveta, Uredbe Sveta (ES) št. 2007/2004 in Odločbe Sveta 2005/267/ES (UL L 251, 16.9.2016, str. 1).

            (2)  Sklep Sveta 2000/365/ES z dne 29. maja 2000 o prošnji Združenega kraljestva Velike Britanije in Severne Irske za sodelovanje pri izvajanju nekaterih določb schengenskega pravnega reda (UL L 131, 1.6.2000, str. 43).

            (3)  Sklep Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (UL L 64, 7.3.2002, str. 20).

            (4)  Besedilo Sporazuma bo objavljeno skupaj s sklepom o njegovi sklenitvi.

            PRILOGA

                  SKUPNA IZJAVA V ZVEZI S ČLENOM 2(b)
                  Pogodbenici sta seznanjeni, da bo Evropska agencija za mejno in obalno stražo Republiko Srbijo podprla pri učinkovitem nadzoru njene meje s katero koli državo, ki ni članica Evropske unije, z drugimi sredstvi razen napotitve skupin evropske mejne in obalne straže z izvršilnimi pooblastili.

                  SKUPNA IZJAVA O STATUSU IN RAZMEJITVI OZEMELJ
                  Ne ta sporazum ne nobeno dejanje, ki ga pri njegovem izvajanju storita pogodbenici ali ki je storjeno v njunem imenu, vključno s pripravo operativnih načrtov ali sodelovanjem v čezmejnih operacijah, v ničemer ne vpliva na status in razmejitev ozemlja Republike Srbije in držav članic Evropske unije, v skladu z mednarodnim pravom.

                  SKUPNA IZJAVA GLEDE ISLANDIJE, NORVEŠKE, ŠVICE IN LIHTENŠTAJNA
                  Pogodbenici sta seznanjeni s tesnimi odnosi med Evropsko unijo ter Norveško, Islandijo, Švico in Lihtenštajnom, zlasti na podlagi sporazumov z dne 18. maja 1999 in 26. oktobra 2004 o pridružitvi navedenih držav k izvajanju, uporabi in razvoju schengenskega pravnega reda.
                  V takih okoliščinah je zaželeno, da organi Norveške, Islandije, Švice in Lihtenštajna na eni strani ter organi Republike Srbije na drugi strani brez odlašanja sklenejo dvostranske sporazume o ukrepih, ki jih izvaja Evropska agencija za mejno in obalno stražo v Republiki Srbiji, in sicer z določbami, ki so podobne določbam tega sporazuma.